紫萸香慢  寄吕伯谋
方履篯 (Qing)
驻春风、花天无际，不堪载上瑶舟。纵芳云长倚，更千里、望重楼。况是明娥低影，为离乡圆梦，照过凉秋。怪新来稚燕，舞遍小伊州。莫教共、远人诉愁。回眸。暗雨香浮。凭酒简、买歌筹。忆燕尘十丈，离魂几度，重锁帘钩。一片斜阳鸦阵，问何处、狎闲鸥。愿韶华、不随流水，落帆亭畔，芳草青过湘州。同和棹讴。